﻿ CARACTERISTICI ALE FREELANCING-ULUI ÎN INDUSTRIILE CREATIVE CRISTINA LEOVARIDIS ROXANA ANTIMIU LAURA CÂRCU rticolul de faţă îşi propune să clarifice conceptul de freelancing, îndreptându-şi atenţia asupra caracteristicilor freelancing -ului Adin cadrul industriilor creative. În ultimele decenii a avut loc o trecere de la locurile de muncă tradiţionale la o alternativă mult mai flexibilă, şi anume freelancing -ul. O parte semnificativă a articolului este dedicată definirii industriilor cultural-creative, a teoriilor şi modelelor reprezentative pentru acestea, dar şi a accentuării rolului economic şi social al industriilor creative în Europa şi în România. O altă parte îşi concentrează atenţia asupra freelancing -ului pe piaţa muncii. Cercetarea empirică, de tip calitativ, este realizată pe bază de ghid de interviu semistructurat, aplicat faţă în faţă pe un lot alcătuit din tineri freelanceri cu vârste cuprinse între 23 şi 32 de ani, din mediul urban, ce activează în sectorul industriilor creative. Cuvinte-cheie: industrii creative; freelancing; publicitate; tineri. INTRODUCERE Lucrarea de faţă intenţionează să identifice trăsăturile freelancing -ului în industriile creative din ţara noastră, precum şi condiţiile de muncă în care freelancerii din acest domeniu îşi desfăşoară activitatea. Obiectivele specifice ale cercetării de teren realizate de autori au fost: conturarea unui portret robot al freelancerilor din cadrul industriilor creative, identificarea motivaţiilor care i-au determinat să opteze pentru freelancing , identificarea influenţei pe care educaţia o are asupra acestei opţiuni, sesizarea modului în care experienţa anterioară contribuie la formarea unei cariere în freelancing , conturarea criteriilor de selecţie a platformelor de freelancing , identificarea factorilor care influenţează remuneraţia, identificarea avantajelor şi dezavantajelor freelancing -ului, explorarea riscurilor la care sunt supuşi freelancerii . În ultimii ani, industriile cultural-creative au cunoscut o mare ascensiune atât la nivel naţional, cât şi la nivel internaţional. Acest sector este cel de-al treilea mare angajator european, după construcţii şi industria alimentară. În România, în perioada Adresele de contact ale autorilor: Cristina Leovaridis, Roxana Antimiu, Laura Cârcu , Facultatea de Comunicare şi Relaţii Publice, Școala Naţională de Studii Politice şi Administrative (SNSPA), Bd. Expoziţiei, nr. 30A, sector 1, Bucureşti, e-mail: cristina.leovaridis@comunicare.ro; antimiuroxana@yahoo.com; carcu.laura@gmail.com. CALITATEA VIEŢII, XXIX, nr. 4, 2018, p. 339–364 340 CRISTINA LEOVARIDIS, ROXANA ANTIMIU, LAURA CÂRCU 2 2011–2015, productivitatea muncii în sectorul creativ a înregistrat creşteri spectaculoase, de 10%, înclinaţie ascendentă care s-a constatat şi pentru cifra de afaceri a organizaţiilor ce îşi desfăşoară activitatea în sfera acestor industrii (Croitoru şi alţii, 2016: 22), dar mai ales pentru numărul angajaţilor: s-a observat o evoluţie, de la o pondere a salariaţilor din industriile creative din totalul salariaţilor de 3,7% în 2011 la o pondere de 4,5% în 2015 (Dărăşteanu, 2016: 40–41). În plus, la momentul actual în Europa, sectoarele creativ-culturale angajează, în medie, mai mulţi tineri cu vârste cuprinse între 15 şi 29 de ani comparativ cu oricare alt sector (Ernst & Young, 2015). De asemenea, industriile creative favorizează participarea femeilor în comparaţie cu alte industrii tradiţionale, dovadă că în unele sectoare creative ponderea femeilor în totalul angajaţilor depăşeşte 50%. Sectorele cultural-creative sunt atractive pentru tineri, sunt deschise lor şi le absorb interesul cu uşurinţă. Comparativ cu celelalte industrii tradiţionale, acest sector este caracterizat de un număr mare de locuri de muncă temporare, de o cifră ridicată de lucrători independenţi şi de microîntreprinderi sau IMM-uri, care în cele mai dese cazuri deţin până la 10 angajaţi; prin urmare şi nivelul de salarizare este inconsecvent şi inegal. Prima secţiune a articolului este dedicată industriilor creative – definirii lor, teoriilor şi modelelor reprezentative din momentul creării conceptului până în prezent, în viziunea diferiţilor autori şi diferitelor organizaţii cu rol în domeniu, dar şi prezentării detaliate, cu date statistice, a rolului economic şi social actual al industriilor creative în Europa şi în România. Următorul capitol teoretic al articolului îşi concentrează atenţia asupra freelancing -ului pe piaţa muncii – întrucât fenomenul de freelancing în industriile creative este relativ nou, particularităţile acestuia nu au fost pe deplin studiate, motiv pentru care elucidarea modului în care acesta influenţează stilul de viaţă al celor care îl practică devine o necesitate. Freelancing -ul presupune o succesiune de sarcini pentru o paletă vastă de clienţi, pe o perioadă delimitată de timp. Freelancerii sunt văzuţi ca acele persoane autonome, care nu deţin angajamente contractuale pe termen lung cu un angajator sau cu o companie (Platman, 2004: 573–599). Ei înşişi îşi abordează clienţii, sunt remuneraţi în funcţie de orele pe care le investesc într-un anumit proiect sau în funcţie de comisionul pe care l-au stabilit pentru anumite servicii. Trebuie să dea dovadă că sunt experţi de încredere, trebuie să investească energie în crearea unor reţele ( networking ) de clienţi şi cunoştinţe prin intermediul cărora trebuie să îşi conserve şi să îşi sporească propria reputaţie. Ei apreciază un program flexibil, lucrul din confortul propriei case şi posibilitatea de a îmbina serviciul cu activităţile gospodăreşti şi obligaţiile familiale; şi sunt de părere că job -urile tradiţionale nu mai sunt sigure (Sherman, 2012: 503–505). Ultimul capitol al articolului reprezintă partea aplicativă, construită pe baza unei cercetări de teren realizată cu o metodologie de cercetare calitativă. Analiza datelor prezintă detaliat rezultatele obţinute în urma interviurilor cu 12 tineri freelanceri români, din diferite arii ale industriilor creative: publicitate, online marketing , digital media, social media, design interior; printre serviciile pe care 3 CARACTERISTICI ALE FREELANCING-ULUI ÎN INDUSTRIILE CREATIVE 341 respondenţii le oferă clienţilor se numără copywriting – commercial copywriting şi content writing, ilustraţie, graphic design, user experience etc. Conform rezultatelor cercetării, seriozitatea, implicarea, respectarea termenelor limită şi livrarea materialelor într-o manieră eficientă şi de o calitate ireproşabilă în timp util, înţelegerea businessului clientului, a pieţii pe care activează, a categoriei în care se află şi a cerinţelor, totodată, şi rezolvarea problemelor prin descoperirea unor soluţii fiabile, ce se pot implementa în mod prompt, creativitatea, o centrare pe rezultate satisfăcătoare pentru client, posibilitatea de a fi autodidact, flexibilitatea şi încrederea sunt atribute ce ar trebui să caracterizeze tinerii ce practică acest tip de activitate. „Libertatea” este cuvântul cheie: sunt liberi să lucreze când doresc, de unde doresc, cât doresc şi pe proiectele pe care tot ei le aleg. Cu toate acestea, în practică, libertăţile antemenţionate sunt limitate – în cazul unui deadline scurt şi ei lucrează câte 12 ore pe zi, iar în cazul unei perioade mai slabe din punct de vedere al ofertei de proiecte, pot fi nevoiţi să accepte şi clienţi sau proiecte care nu prezintă vreun interes deosebit. În ceea ce priveşte punctele negative asociate acestei profesii, respondenţii enumeră: supraîncărcarea cu sarcini, inconsecvenţa muncii (unele perioade sunt foarte aglomerate, iar altele, complet libere), dar şi lipsa de interacţiune, solitudinea. Riscurile principale sunt legate de plată, fiind des întâlnită situaţia în care plata întârzie, dar şi pierderea motivaţiei. INDUSTRIILE CREATIVE ŞI ROLUL LOR ÎN ECONOMIA EUROPEANĂ ŞI NAŢIONALĂ Conform lui Mihai Coman (2007), doi filosofi de origine germană, Theodor Adorno şi Max Horkheimer, exponenţi ai Școlii de la Frankfurt, introduceau în anul 1947 sintagma ,,industrie culturală”, pentru a denumi ansamblul tehnicilor de producţie şi reproducţie industrială a operelor culturale. Iniţial, termenul aflat în circulaţie pentru a desemna ,,industriile culturale” era ,,cultura de masă”, însă acesta reducea cultura la o formă creată natural, spontan, de către comunitate, sub configuraţia unei ,,culturi populare”. Trecând conceptul de ,,industrie” prin filtrul gândirii celor doi autori, acesta simboliza tipizarea, raţionalizarea, omogenizarea producţiei, realizarea de bunuri culturale într-un număr ridicat, în serie, ceea ce înlătura caracterul de unicitate, originalitate, inventivitate, creativitate. În acest context primează valoarea comercială, cea estetică având un rol secundar, atenţia se centrează pe un raport neechilibrat între un preţ de producţie cât mai scăzut şi o productivitate cât mai ridicată. A luat naştere un proces de democratizare culturală, de simplificare a culturii pentru a fi cu uşurinţă decodificată şi de un public mai puţin educat, de masele de pe treptele ierarhice inferioare elitelor, ce posedă o educaţie de nivel mediu, apelând la aceste forme culturale pentru a-şi petrece timpul liber, pentru caracterul de divertisment, pentru a se odihni, relaxa, a evada 342 CRISTINA LEOVARIDIS, ROXANA ANTIMIU, LAURA CÂRCU 4 din cotidian (Coman, 2007: 76–77). Conform Școlii de la Frankfurt, toate produsele culturale propagate prin mass-media erau bunuri de consum, standardizate şi produse în serie, după principiul benzii rulante. Capodoperele erau simplificate, standardizate, schematizate pentru a fi accesibile celei mai mare părţi a populaţiei, care era semieducată, astfel era necesar ca operele să fie facil de decodificat, să capteze atenţia maselor şi să fie comercializate la preţuri reduse. Această cultură de masă a fost impregnată de următoarele caracteristici: standardizare, serializare, fragmentare a muncii. Și Armand şi Michele Mattelart au insistat în lucrarea lor asupra opiniilor lui Adorno şi Horkheimer, conform cărora industria culturală a condus la manipularea opiniei publice, la omogenizarea publicului, membrii societăţii adoptând un comportament emoţional – aclamativ, şi nu unul raţional, critic, care să supună unei analize riguroase diversele forme culturale (Mattelart şi Mattelard, 2001: 62). Industria culturală a limitat capodoperele la forma de marfă, capacitatea de analiză a culturii a fost înlăturată, a fost înstrăinată orice amprentă a unei experienţe originale, autentice, nefalsificabile. Școala de la Frankfurt a ierarhizat cultura în două categorii: cultura înaltă şi cultura comună (Kellner, 2001: 42). Cultura înaltă este reprezentată de operă, teatru, muzeu, forme culturale dedicate în special elitelor sau claselor care deţin o educaţie înaltă, iar cultura comună este redată prin producţia de cărţi, filme, muzică, spectacole produse în serie, standardizate, omogenizate, uniformizate pentru o masă cu un nivel de educaţie mediu, al cărei proces de decodificare nu presupune un efort sporit. Umberto Eco a identificat trei niveluri culturale: cultura înaltă, medie şi joasă (Eco, 2008: 64). În lucrarea ,,Apocaliptici şi integraţi”, apocalipticii reprezintă grupul celor care consideră că noul proces al industrializării culturale primejduieşte cultura şi regimul politic ce se fundamentează pe democraţie prin simplificarea, banalizarea, schematizarea operelor; în vreme ce integraţii susţin cu ardoare că această abordare a îngăduit contactul a milioane de fiinţe de pe glob cu cultura, care este consumată cu predilecţie în timpul liber. În anul 1960 s-a constituit Centrul pentru Studii Culturale Contemporane din Birmingham, care porneşte de la ideea că societatea este clădită pe un amalgam de relaţii aflate în opoziţie, în funcţie de ierarhii, o societate caracterizată prin oprimarea, constrângerea celor aflaţi pe trepte ierarhice inferioare, care sunt dominaţi de clasele superioare după criterii precum statusul social, genul, etnia. Studiile Culturale Britanice au înlăturat conceptul de ,,cultură înaltă”: în viziunea acestora, cultura trebuie să fie poziţionată în interiorul unei situaţii specifice socioistorice în cadrul căreia poate căpăta două abordări, fie avansează ideea de dominare, fie susţine persistenţa claselor defavorizate în faţa elitelor şi nu va stimula niciodată un comportament de subsumare, de supunere (Kellner, 2001: 43–45). Formula de „industrie culturală” lansată de Theodor Adorno şi Max Horkheimer va fi reluată, după anii ’70, de alţi cercetători, dintr-o perspectivă ştiinţifică sensibil diferită. Respingând ideea dragă Şcolii de la Frankfurt, după care producerea mărfii culturale răspunde unei logici unice, reprezentanţii Școlii Franceze consideră că 5 CARACTERISTICI ALE FREELANCING -ULUI ÎN INDUSTRIILE CREATIVE 343 „industria culturală nu există în sine, ci este un ansamblu compozit, alcătuit din elemente foarte diferite, din sectoare care au propriile lor legi de standardizare” (Mattelart şi Mattelard, 2001: 94). Din această perspectivă, conceptul de industrie culturală se referă la organizaţiile particulare şi de stat care au ca obiectiv producţia şi distribuţia de bunuri şi servicii culturale. În această sferă se încadrează producţia de carte, presa scrisă, programe radio şi de televiziune, producţia de filme, de înregistrări muzicale, precum şi organizarea de evenimente culturale (expoziţii, concerte, spectacole teatrale) sau de manifestări sportive. Caracteristic acestui ansamblu de activităţi de producţie este faptul că ele sunt supuse principiilor comerciale, iar munca este organizată conform sistemului capitalist al dublei separări dintre creator şi produsul său şi dintre sarcinile de creaţie şi cele de execuţie. Au luat naştere trei procese de producţie şi de muncă. Modelul editorial, sub formă de mărfuri culturale, este alcătuit din multiple microîntreprinderi comasate în jurul unor organizaţii aflate în situaţie de monopol, angajaţii sunt răsplătiţi după modelul drepturilor de autor şi de reproducere. Sursele de venit provin din vânzarea directă către consumatori, venitul fiind direct proporţional cu publicul- ţintă căruia i se adresează. Cel de-al doilea model este modelul fluxului, care se axează pe loializarea publicului-ţintă, personalul este remunerat sub formă salarială şi se poate observa şi prezenţa unor colaboratori. Sursele de venit provin din fiscalitate şi publicitate, modelul adresându-se unei plaje largi de indivizi, audienţa nu este segmentată. Cel de-al treilea model este modelul informaţiei scrise, orientat spre concepere şi producţie, în cadrul căruia personalul este răsplătit sub formă salarială şi pot exista şi parteneri implicaţi în proces. Venitul provine din vânzarea directă către consumator şi publicitate, iar piaţa nu este nişată (Miege, 2000: 107). În cadrul unei perioade de circa 60 de ani (1940–2000), s-a trecut de la termenul de industrie culturală la industrii culturale şi apoi la industrii creative , însă la baza tuturor acestor termeni a stat mereu tensiunea permanentă dintre cultură şi economie. Cultura, considerată iniţial, din punctul de vedere al statelor, ca o cheltuială marginală, decorativă şi asigurând prestigiul, a început să ajungă din ce în ce mai mult în centrul preocupărilor factorilor de decizie guvernamentali, ca potenţială resursă economică, începând să fie formulate politici publice pentru dezvoltarea acestui sector. În prezent, termeni precum sectorul creativ , industrii creative , industrii cultural-creative , economia creativă etc. descriu o gamă largă de activităţi care implică utilizarea comercială a unor input -uri creative şi artistice. Industriile creative pot fi definite ca reprezentând un ciclu al creaţiei, producţiei şi distribuţiei de bunuri sau servicii care recurg la o inspiraţie creativă şi intelectuală. Se produc atât bunuri tangibile, cât şi bunuri intangibile, creative. Industriile creative variază de la ,,artele şi meşteşugurile tradiţionale, editarea, muzica, artele vizuale şi ale spectacolului până la grupurile de activităţi care sunt intensiv tehnologice şi orientate spre servicii precum filmul, televiziunea, radiodifuzarea, noile media şi design-ul” (UNCTAD, 2008: 13). De-a lungul timpului au fost dezvoltate patru modele în ce priveşte industriile creative. Modelul UK DCMS (United Kingdom Department of Culture, Media and 344 CRISTINA LEOVARIDIS, ROXANA ANTIMIU, LAURA CÂRCU 6 Sport) defineşte industriile creative ca fiind acelea care necesită din partea angajaţilor creativitate, abilităţi şi talent, care au potenţial pentru oferirea de bunăstare şi creare de locuri de muncă şi care necesită protejarea proprietăţii intelectuale. Ele includ: publicitatea, arhitectura, piaţa de artă şi antichităţi, meşteşuguri, design, modă, film şi video, muzică, artele spectacolului, editare, software, televiziune şi radio, jocuri video şi pe computer. Modelul textelor simbolice derivă din tradiţia studiilor critice din Europa şi definesc industriile creative drept procesele prin care cultura unei societăţi este formată şi transmisă, implică producţia industrială, diseminarea şi consumul textelor sau mesajelor simbolice , care sunt transmise prin mass-media precum film, radiodifuzare şi presă; sectorul industriilor culturale este clasificat în: industrii culturale cheie (publicitate, film, internet, muzică, editare, televiziune şi radio, jocuri video şi pe computer), industrii culturale periferice (meşteşugurile) şi industriile culturale de graniţă (electronice, modă, software, sport). Modelul Organizaţiei Mondiale a Proprietăţii Intelectuale înglobează în industriile creative: industrii-cheie bazate pe copyright (publicitate, film şi video, muzică, artele spectacolului, editare, software, televiziune şi radio, artă grafică şi vizuală); industrii dependente de cele bazate pe copyright (suporturi de înregistrare goale, electronice de larg consum, instrumente muzicale, hârtie, photocopiatoare, echipamente fotografice); industrii bazate parţial pe copyright (arhitectură, îmbrăcăminte, încălţăminte, design, modă, bunuri gospodăreşti – mobilă, jucării) (UNDP, UNCTAD, 2010: 6–7). Conform modelului cercurilor concentrice, ideile creative îşi au originea în artele creative esenţiale, sub forma textului, sunetului şi imaginii şi aceste idei şi influenţe se difuzează în exterior printr-o serie de „cercuri concentrice”, cu proporţia de conţinut cultural scăzând în favoarea comercialului pe măsură ce ne îndepărtăm de la centru spre exterior. Cercul 1 cuprinde industriile culturale: film şi video; televiziune şi radio; jocuri video; muzică – piaţa de muzică înregistrată, performanţele de muzică live, venituri obţinute din colectarea societăţii în sectorul muzical; cărţi şi edituri – editarea cărţilor, editarea revistelor şi a presei (activităţi industriale al căror obiectiv este o reproducere masivă, veniturile provin din copyright ). Cercul 2 înglobează industriile şi activităţile creative: design – design vestimentar, design grafic, design interior, design de produs; arhitectura, publicitatea (activităţile nu sunt necesar industriale şi pot fi prototipuri, chiar dacă veniturile provin din drepturile de copyright, pot conţine şi alte proprietăţi intelectuale – trademark, utilizarea creativităţii). Cercul 3 conţine industriile relaţionate – producătorii de calculatoare, producătorii de dispozitive MP3 player, industria de telefonie mobilă (KEA European Affaires, 2006: 3). În ziua de astăzi, sectoarele culturale şi creative angajează 1% din populaţia activă la nivel mondial. Piaţa din zona continentului asiatic se bucură de cea mai ridicată notorietate, fiind lider în segmentul industriilor cultural-creative cu un procent de vânzări de 33% din totalul vânzărilor şi 43% din locurile de muncă din sectorul cultural-creativ la scară globală, fiind urmată la o relativă scurtă distanţă de Europa cu 32% din vânzări, respectiv 26% din locurile de muncă din sectorul cultural-creativ la scară globală, şi America de Nord cu 28%, respectiv 16% (Ernst & Young, 7 CARACTERISTICI ALE FREELANCING-ULUI ÎN INDUSTRIILE CREATIVE 345 2015: 16). Europa este lider în ceea ce priveşte veniturile obţinute din industriile creative şi deţine o pondere de 50% din locurile de muncă industria de publicitate la nivel mondial (Ernst & Young, 2015: 91). În Uniunea Europeană, sectorul industriilor cultural-creative generează 3,3% din PIB şi 3% din forţa de muncă europeană, angajând circa de 6,7 milioane de persoane (European Commission, 2012: 2). Acest sector este cel de-al treilea mare angajator european, după construcţii şi industria alimentară (baruri şi restaurante). Muzica (1 289 000), artele spectacolului (1 183 000) şi publicitatea (1 028 000) angajează peste 1 milion de europeni fiecare, urmate de industria cărţilor (973 000), artele vizuale (803 000), TV (746 000), film (704 000), arhitectură (661 000), ziare şi reviste (604 000), radio (115 000) şi jocuri (92 000) (Ernst & Young, 2015: 44). Aproape 80% dintre firmele din sectorul cultural-creativ sunt întreprinderi micro, mici şi mijlocii, dintre care aproape 60% sunt microîntreprinderi cu un efectiv numeric de la unul până la trei angajaţi. În timp ce marile firme, mai puţin de 1% din total, asigură peste 40% din cifra de afaceri a acestor industrii (HKU, 2010: 18). La momentul actual, în Europa sectoarele creativ-culturale angajează, în medie, mai mulţi tineri cu vârste cuprinse între 15 şi 29 de ani comparativ cu oricare alt sector. De asemenea, industriile creative tind să încurajeze participarea femeilor, spre exemplu în Marea Britanie în anul 2014, 50% dintre persoanele angajate în industria muzicală erau de gen feminin. De asemenea, la nivel mondial, majoritatea afacerilor sunt mici sau chiar individuale, ceea ce conferă oportunitatea micilor antreprenori inovativi de a se manifesta şi de a se dezvolta pe această piaţă; astfel, în Canada, 53% dintre dezvoltatorii de jocuri pe calculator au declarat că sunt operatori individuali (Ernst & Young, 2015: 8). În anul 2014, 1,14 milioane de europeni ce aveau între 15 şi 29 de ani lucrau în segmentul industriilor culturale, acest fapt reprezentând 18% din totalul locurilor de muncă din sfera industriilor culturale, pondere foarte apropiată de cea pe care o reprezintă acest grup în totalul angajaţilor din întreaga economie europeană (19%) (Eurostat, 2016: 64). În anul 2013, 35% dintre locurile de muncă înfiinţate în industria filmelor şi a televiziunii în Marea Britanie erau ocupate de femei, iar 15% dintre filme erau produse de femei (Ernst & Young, 2014: 67). Femeile sunt încurajate să lucreze în sectoarele cultural-creative pentru a reduce procentul discriminărilor de gen, pentru a încuraja egalitatea de gen, pentru a putea oferi clienţilor soluţii din mai multe perspective. Astfel, se favorizează participarea femeilor, în comparaţie cu alte industrii tradiţionale. Industriile cultural-creative au avansat gradual, de la an la an: dacă în 2009 sectorul cultural-creativ genera la nivel european 4,94% din PIB, în 2012 a ajuns la 5,1%. La începutul anului 2009, în România, acest sector avea o semnificaţie mai scăzută, aspect pe care îl denotă procentul de 4,15% din totalul valorii adăugate brute, faţă de media Uniunii Europene de 4,94%. Dar, în 4 ani această pondere din valoarea adăugată brută la nivel de economie a crescut până la 5,7%, în timp ce Uniunea Europeană ajunsese în 2012 la doar 5,1% (Cojanu, 2016: 24–25). 346 CRISTINA LEOVARIDIS, ROXANA ANTIMIU, LAURA CÂRCU 8 În perioada 2009–2013, valoarea adăugată realizată de sectoarele culturale şi creative din România s-a aflat într-o continuă creştere, ajungând de la valoarea iniţială de 4 503,7 milioane de euro la 8 214,7 milioane de euro în 2013. Ponderea valorii adăugate brute generate de sectorul creativ în totalul valorii adăugate brute naţionale prezintă un trend ascendent în intervalul de timp analizat: în cei 5 ani, această valoare a avut o rată de creştere de 55,5%, pornind de la 4,2% în 2009 şi ajungând în 2013 la un nivel de 6,5% (Cojanu şi alţii, 2015: 59–61). În perioada 2011–2015, productivitatea muncii în sectorul creativ a înregistrat creşteri spectaculoase, cu o tendinţă progresivă, crescând în această perioadă cu 10%. Această înclinaţie ascendentă s-a constatat şi pentru cifra de afaceri a organizaţiilor care îşi desfăşoară activitatea în sfera acestor industrii, aceasta a crescut de la 6 miliarde de euro în 2011 la aproximativ 10 miliarde de euro în 2015 (Croitoru şi alţii, 2016: 22). Tot în acest interval, în ţara noastră, numărul angajaţilor din cadrul industriilor cultural-creative a crescut considerabil. Dacă în anul 2011, numărul angajaţilor era de 162 000 de persoane, în anul 2015 acesta depăşea numărul de 200 000 de persoane. S-a observat o evoluţie de la o pondere a salariaţilor din industriile creative din totalul salariaţilor în 2011 de 3,7% la o pondere de 4,5% în 2015. Industriile cultural-creative au înfiinţat 44 507 de noi locuri de muncă (16,9% din totalul locurilor de muncă la nivel naţional) (Dărăşteanu, 2016: 40–41). În ţara noastră, în funcţie de numărul de firme, subsectorul Activităţi ale agenţiilor de publicitate este lider, cu cel mai mare număr de firme din sectorul creativ; în plus, un număr de patru subsectoare, primele patru ( Activităţi ale agenţiilor de publicitate , Activităţi de realizare a soft-ului la comandă , Activităţi de arhitectură , Activităţi de consultanţă în tehnologia informaţiilor ), concentrează aproape jumătate (48%) din toate firmele active din sector. În România, în sectorul cultural-creativ activează circa 6,5% din totalul firmelor din economie. În funcţie de numărul de angajaţi, topul subsectoarelor creative se modifică parţial, în sensul că lider este subsectorul de Activităţi de realizare a soft-ului la comandă , ce reuneşte mai mult de un sfert din toţi angajaţii din sectorul cultural-creativ din România (26%), urmat de subsectorul Activităţi ale agenţiilor de publicitate . În sectorul cultural-creativ naţional lucrează astfel circa 3,5% din totalul angajaţilor din economie. Analiza pe baza cifrei de afaceri generate de companiile active în domeniile cultural-creative confirmă poziţia de lider a Activităţilor de realizare a soft-ului la comandă, ce realizează peste un sfert din cifra de afaceri generată de întregul sector cultural- creativ. Per ansamblu, în România, sectorul cultural-creativ generează circa 2,5% din totalul cifrei de afaceri din economie (Cojanu şi alţii, 2015: 64–66). Primele 5 subsectoare ale domeniului cultural-creativ, însumate, cumulează mai mult de jumătate din domeniu pe oricare din cele 3 criterii folosite (ele reprezintă 52% din numărul de firme, 61% din ocupare şi 63% din cifra de afaceri a întregului sector din România) (Cojanu şi alţii, 2015: 75). Din punctul de vedere al ierarhiei pe judeţe, datele arată că Bucureştiul concentrează aproape 39% din totalul firmelor din sectorul cultural-creativ din România, precum şi aproape 47% 9 CARACTERISTICI ALE FREELANCING -ULUI ÎN INDUSTRIILE CREATIVE 347 din totalul angajaţilor din sector din ţară şi circa 63% din cifra de afaceri a sectorului din întreaga ţară (Cojanu şi alţii, 2015: 72–74). În ultimii 5 ani însă decalajele între capitală şi celelalte judeţe s-au mai atenuat. FREELANCING-UL PE PIAŢA MUNCII – DELIMITĂRI CONCEPTUALE Freelancing -ul presupune o succesiune de sarcini pentru o paletă vastă de clienţi, pe o perioadă delimitată de timp. Freelancerii sunt văzuţi ca acele persoane autonome care nu deţin angajamente contractuale pe termen lung cu un angajator sau cu o companie (Platman, 2004: 573–599). Freelancerii sunt persoanele care deţin în portofoliul lor un anumit număr de clienţi pe care ei însuşi îi abordează, aceştia sunt remuneraţi în funcţie de orele pe care le investesc într-un anumit proiect sau în funcţie de comisionul pe care l-au stabilit pentru anumite servicii. Aceştia trebuie să pregătească un set de strategii interactive şi performante prin care să se prezinte pe ei şi ulterior să îşi prezinte portofoliile în faţa clienţilor. Ei trebuie să dea dovadă că sunt experţi de încredere, trebuie să investească energie în crearea unor reţele ( networking ) de clienţi şi cunoştinţe prin intermediul cărora trebuie să îşi conserve şi să îşi sporească propria reputaţie. Aceştia trebuie să fie capabili să gestioneze relaţiile cu clienţii, adică trebuie să ştie când să pună limite, să ajusteze aşteptările lor şi să îşi asume răspunderea pentru activităţile lor. Trebuie să fie atenţi la managementul impresiei şi să fie previzibili, să ştie să facă diferenţa între clienţii care le răsplătesc eforturile şi timpul acordat. Freelancerii apreciază un program flexibil, lucrul din confortul propriei case şi posibilitatea de a îmbina serviciul cu activităţile gospodăreşti şi obligaţiile familiale. Aceştia sunt de părere că job-urile tradiţionale nu mai sunt sigure (Sherman, 2012: 503–505). Conform unei alte accepţiuni, freelancerii sunt consideraţi a fi persoane creative, ce se adaptează repede. Potrivit unei cercetări realizate pe un lot format din 50 de freelanceri din mai multe state (Turcia, Egipt, Columbia, Israel, Canada, Kenya, Franţa, Germania şi Statele Unite ale Americii), s-a observat că majoritatea freelancerilor sunt persoane tinere, dornice să capete abilităţi şi cunoştinţe în domeniul new media, uneori entuziaşti în a trăi o viaţă de nomazi. Freelancerii îşi desfăşoară activitatea pe toate platformele media. Freelancerii intervievaţi din domeniul jurnalistic au declarat că subiectele de interes în momentul actual sunt reprezentate de drepturile umane, război, ştiinţă/medicină şi ştirile cu caracter umanitar. Aceştia sunt de părere că cea mai importantă şi valoroasă aptitudine este cea de scriere, urmată de fotografie şi video. Tot ei au afirmat că educaţia pe care au urmat-o este importantă, dar relaţiile pe care le consolidează pe parcurs sunt esenţiale. Cea mai importantă caracteristică a freelancing -ului pentru care aceştia au optat a fost libertatea de a îşi alege proiectele, pasiunea pentru domeniu. Instabilitatea financiară nu reprezintă un motiv pentru a renunţa la acest tip de carieră. Unii dintre respondenţii de gen feminin au declarat că este imposibil să 348 CRISTINA LEOVARIDIS, ROXANA ANTIMIU, LAURA CÂRCU 10 împaci activitatea de freealncing cu o familie, cele două aspecte nu pot fi derulate simultan. Potrivit acestei cercetări, freelancerii sunt indivizi independenţi, orientaţi spre găsirea unei soluţii (Fredman Solomon, 2016: 241–247). Freelancerii deţin o educaţie academică, iar condiţiile de muncă în ceea ce priveşte orarul, veniturile şi mediul de lucru sunt flexibile, procentul cel mai mare de freelanceri fiind de gen feminin (Henninger şi Gottschall, 2007: 43–71). Se consideră că freelancing-ul stimulează mobilitatea transnaţională a tinerilor (Watson şi Beaverstock, 2016: 1428–1446). Una dintre temerile majore în cazul freelancerilor este posibilitatea de a nu fi remuneraţi pentru efortul depus, această problemă financiară fiind din ce în ce mai presantă. O mare parte dintre jurnalişti sunt persoane inventive care preferă libertatea unui stil de viaţă în cadrul căruia pot lucra din intimitatea propriului cămin, ei îşi adaptează abilităţile jurnalistice la cerinţele pieţei de PR, jurnalism corporate, redactarea rapoartelor anuale şi a documentelor companiilor (Brown, 2010: 61–65). Freelancerii nu reprezintă o forţă de muncă izolată, deoarece aceştia şi-au creat infrastructuri prin care să intre în contact cu piaţa, reţeaua lor profesională este validată de abilităţile şi cunoştinţele de care dau dovadă, ceea ce le aduce şi noi clienţi şi proiecte (Osnowitz, 2011: 735–736). Freelancing-ul a început să reprezinte o alternativă şi pentru cei care se apropie de vârsta pensionării. În acest context, freelancing-ul contribuie la o ameliorare a efectelor discriminării pe bază de vârstă: persoanele sunt judecate în funcţie de activitatea lor, şi nu în funcţie de vârsta pe care o au. Barierele de care s-au lovit freelancerii aflaţi la vârsta pensionării sunt: limitările financiare, impedimente în cultivarea unei relaţii armonioase cu clienţii, dificultăţi în satisfacerea nevoilor clienţilor (Platman, 2004: 573–599). Recurgerea la specialişti în sistem freelancing devine o soluţie pentru a rezolva lipsa de personal a unor companii, mai ales în cazul acelor companii care desfăşoară activităţi în cadrul unor proiecte temporare (Deacu, 2017). Aspectele la care trebuie să fie atenţi freelancerii sunt stăpânirea cât mai multor cunoştinţe în domeniul lor profesional, începând de la o informare continuă despre trenduri până la soft-uri şi tehnici folosite etc. Freelancerul este responsabil de felul în care îşi organizează timpul, cum şi cu ce sumă facturează propriul timp (Botezatu, 2015). Cel puţin teoretic, un freelancer are ocazia de a interacţiona cu oameni şi companii diferite; astfel, el asimilează o experienţă şi o expertiză pe care o poate multiplica sau replica foarte uşor în cazul viitorilor clienţi, ceea ce îi permite să fie flexibil şi inovator (Rujoiu, 2018). Majoritatea freelancerilor români adoptă modalitatea PFA-ului, ca formă legală pentru derularea activităţii. Conform Institutului Naţional de Statistică, în ţara noastră numărul persoanelor fizice autorizate a crescut constant în ultimii ani, de la 172 996 în 1997, la 265 835 în 2016. Pe regiuni de dezvoltare, cel mai mare număr de PFA-uri se regăsesc în 2016 în Regiunea Nord-Vest (43 924), iar cel mai mic în Regiunea Sud-Vest Oltenia (cu 22 317) (INS, 2018). 11 CARACTERISTICI ALE FREELANCING-ULUI ÎN INDUSTRIILE CREATIVE 349 „Românii preferă să fie angajaţi, ideal cu contract de muncă pe perioadă nedeterminată. Tinerii au puţin curaj să îşi deschidă propriul business sau să activeze ca freelanceri, doar 15,6% din numărul total de PFA-uri fiind deschise de tinerii de până în 29 de ani”, conform reprezentanţilor companiei de resurse umane Lugera. În America, ţara cu cei mai mulţi freelanceri, 34% dintre angajaţi (peste 34 de milioane) activează astfel, iar în România doar 7% (Botezatu, 2015). Veniturile din freelancing sunt considerate, conform legislatiei actuale din ţara noastră, venituri din activităţi independente. Din punctul de vedere al legislaţiei naţionale în vigoare, conform art. 67 din Codul Fiscal 2018, ,,veniturile din activităţi independente cuprind veniturile din activităţi de producţie, comerţ, prestări de servicii şi veniturile din profesii liberale, realizate în mod individual şi/sau într-o formă de asociere, inclusiv din activităţi adiacente” (Codul Fiscal, 2018). Postura de freelancer poate conferi un grad sporit de libertate, autonomie, independenţă, faţă de alte tipuri de desfăşurare a activităţii, dar în ceea ce priveşte regulile fiscale, cei care sunt în această ipostază se supun tuturor prevederilor legislaţiei naţionale, ca orice altă persoană fizică sau juridică din România; freelancerii nu sunt o categorie aparte de contribuabili, nu se impozitează diferit şi nu au anumite facilităţi fiscale. CARACTERISTICI ALE FREELANCING-ULUI ÎN INDUSTRIILE CREATIVE Metodologia cercetării Cercetările calitative nu se fundamentează pe obţinerea unor cifre, a unor procentaje, ele au ca principal scop obţinerea unor descrieri, relatarea unor detalii cu privire la un eveniment sau la o situaţie socială particulară (Șandor, 2013: 22). Aceasta garantează obţinerea unor descrieri complexe, amănunţite din partea respondenţilor, ea sondează o problemă şi îi oferă cercetătorului posibilitatea de a analiza situaţia prin prisma descrierilor realizate de subiecţii supuşi cercetării (Chelcea, 2001: 24). Cercetarea calitativă este interpretativă, bazându-se pe surprinderea subiectului în mediul său natural. În acest caz, important nu este numărul respondenţilor, ci reprezentativitatea acestora pentru grupul din care fac parte, în această situaţie cel al freelancerilor. Am ales să folosim o metodă de cercetare calitativă, anume interviul, deoarece dorim să răspundem la întrebarea „Cum arată munca şi viaţa freelancerului român?” şi nu să măsurăm vreun aspect legat de activitatea acestora. Interviul este definit ca tehnică de obţinere, prin întrebări şi răspunsuri, a informaţiilor verbale de la indivizi în vederea verificării ipotezelor sau pentru descrierea ştiinţifică a fenomenelor socioumane, fiind cea mai frecvent utilizată metodă de cercetare sociologică. Spre deosebire de chestionar, interviul implică întotdeauna obţinerea unor informaţii verbale, dar întrevederea nu este obligatorie, ci reprezintă doar o condiţie care facilitează transmiterea unidirecţională a informaţiilor, de la persoana intervievată la operatorul de interviu (Chelcea, 2012: 151). 350 CRISTINA LEOVARIDIS, ROXANA ANTIMIU, LAURA CÂRCU 12 Am luat în considerare avantajele interviului ca metodă de cercetare sociologică, cum ar fi colectarea răspunsurilor spontane, asigurarea unor răspnsuri personale, asigurarea răspunsului la toate întrebările şi observarea comportamentelor nonverbale, dar şi dezavantajele, dintre care amintim timpul îndelungat necesar pentru identificarea persoanelor incluse în eşantion, pentru obţinerea acordului şi desfăşurarea convorbirii, lipsa de standardizare în formularea întrebărilor, ceea ce limitează comparabilitatea informaţiilor şi dificultăţile de acces la cei care sunt incluşi în eşantion (Chelcea, 2012: 154) şi am concluzionat că este cea mai potrivită pentru lucrarea de cercetare prezentă. Am ales să realizăm un interviu structurat, cu un grad mediu de libertate, directiv, sub forma unui interviu cu întrebări deschise, pentru a face posibilă o comparaţie între răspunsurile primite, dar şi pentru a putea focaliza centrul de interes pe tema de cercetare. Ghidul de interviu a fost realizat urmărind obiectivele de cercetare şi conţine în special întrebări concrete („Povestiţi-mi despre aspectul legal al muncii dumneavoastră. Care sunt taxele pe care le achitaţi şi metoda de plată a acestora?” sau „Care este procedura prin care intraţi în contact cu un client? Sunteţi contactat de client sau dumneavoastră contactaţi clientul?”). Întrebările s-au concentrat în special pe zona de experienţe şi aşteptări propri în ceea ce priveşte munca de freelancer. Întrebările alese au fost exclusiv deschise, deoarece dau posibilitatea exprimării adevăratelor probleme care îi îngrijorează pe respondenţi şi permit relevarea justificărilor subiective în profunzime (Chelcea, 2012: 114). Obiectivul general al cercetării de faţă îl reprezintă identificarea caracteristicilor freelancing-ului în industriile creative şi identificarea condiţiilor de muncă ale freelencerilor în cadrul acestui sector. Obiectivele specifice propuse sunt următoarele: conturarea unui portret-robot al acestor artişti independenţi din cadrul industriilor creative, identificarea motivaţiilor care i-au determinat să opteze pentru freelancing, identificarea influenţei pe care educaţia o are asupra acestei opţiuni, identificarea modului în care experienţa anterioară contribuie la formarea unei cariere în freelancing, identificarea criteriilor de selecţie a platformelor de freelancing, identificarea factorilor care influenţează remuneraţia, identificarea avantajelor şi dezavantajelor acestui domeniu, identificarea riscurilor la care sunt supuşi freelancerii. Studiul a fost desfăşurat în aprilie 2018, fiind intervievaţi 12 freelanceri. Interviurile au durat aproximativ 60 de minute. Lotul pe care am aplicat interviul este unul de tip neprobabilist, utilizând tehnica bulgărelui de zăpadă. Astfel, am identificat un freelancer şi l-am rugat pe acesta să ne recomande alţi freelanceri pentru a îi include în cercetare. În ceea ce priveşte aspectele sociodemografice, respondenţii selectaţi pentru această cercetare au fost atât de gen masculin (6 respondenţi), cât şi de gen feminin (6 respondenţi): a fost un raport echilibrat de viziuni, din perspectiva ambelor sexe. Vârsta respondenţilor variază între 23 şi 32 de ani, iar mediul de reşedinţă al tuturor respondenţilor este cel urban. Vizavi de nivelul de educaţie al participanţilor supuşi la acest studiu, am identificat faptul că şase dintre respondenţi sunt studenţi sau absolvenţi de Masterat, 13 CARACTERISTICI ALE FREELANCING -ULUI ÎN INDUSTRIILE CREATIVE 351 cinci au finalizat studiile universitare de licenţă, iar o persoană este absolventă de doctorat. În ceea ce priveşte, profilul specializărilor pentru care aceştia au optat din punct de vedere academic, nouă dintre subiecţi au urmat cursuri ce se află în sfera industriilor creative, precum Publicitate sau Grafică la UNARTE, în timp ce trei dintre respondenţi sunt absolvenţi ai unor facultăţi ce nu se află în corespondenţă directă cu industriile creative, şi anume Industrie Alimentară, Oncologie Veterinară, ASE Finanţe – Bănci. Domeniile de activitate predilecte sunt publicitatea, online marketing , digital/ social media, design interior. Printre cele mai întâlnite servicii pe care respondenţii selectaţi de noi le livrează către clienţi se numără: copywriting – commercial copywriting şi content writing , ilustraţie, graphic design, user experience . Analiza datelor obţinute prin interviuri realizate cu tineri freelanceri din industriile creative Referitor la întrebarea ,,Lucraţi pe proiecte ce provin din ţară sau din afară? De ce?”, majoritatea respondenţilor au declarat că lucrează cu clienţi din ţară, motivele fiind faza incipientă în care se află cu freelancing -ul, platformele pe care sunt abonaţi, unde clienţii sunt predominanţi din ţara de provenienţă a freelancerului , libertatea mai mare de a se exprima în propria limbă, gestionarea facilă a proiectelor, recomandările generate de o terţă persoană pentru clienţi din România, accesibilitatea clienţilor: ,,din ţară. Este mai simplu din punct de vedere al gestionării proiectelor” (A. J., 26 de ani, feminin); ,,majoritatea sunt clienţi din ţară, pentru că este mai uşor să intri în legătură cu oameni din medii apropiate ţie” (A. Z., 25 de ani, masculin). Cu toate acestea, un sfert dintre subiecţi au precizat că lucrează şi cu clienţi proveniţi din străinătate, Statele Unite ale Americii sau Marea Britanie, deoarece acestea sunt naţionalităţi vorbitoare de limba engleză, o limbă de circulaţie internaţională, dar şi datorită veniturilor mai ridicate, subiecţii sunt remuneraţi mult mai satisfăcător pentru proiectele ce provin din afara ţării: ,,din U.S., compania cu care colaborez momentan este spaniolă (cu investitori români), dar am inceput cu US-based companies, şi astfel am ajuns să lucrez cu firma actuală, care are sediu şi în U.S. Dacă mă întrebi De ce?, pot răspunde că sunt două motive – am preluat proiecte din U.S. cu precădere (pe platforme ca Elance/Upwork) pentru că am nivel C2 în US English şi nu mă interesează UK English absolut deloc. În plus, la ceea ce făceam acum 6–7 ani, când am inceput să scriu pe bani (în timp ce eram înscrisă la un doctorat pe o temă absolut diferită faţă de industria în care lucrez acum), venitul meu era considerabil mai mare decât dacă aş fi început să scriu în limba romană (pentru că nu am niciun fel de afinitate în ceea ce priveşte scrisul în limba mea nativă)” (C. V., 25 de ani, feminin). Centrându-ne atenţia asupra întrebării ,,Consideraţi că studiile pe care le-aţi urmat/le urmaţi v-au format/vă formează competenţe privind activitatea derulată ca artist independent? În ce mod? Cum aţi suplimentat cunoştinţele din facultate 352 CRISTINA LEOVARIDIS, ROXANA ANTIMIU, LAURA CÂRCU 14 pentru a vă adapta la munca pe care o desfăşuraţi în prezent?”, am descoperit faptul că studiile au furnizat doar o bază de structuri de gândire, au consolidat concepte în domeniu, dar majoritatea respondenţilor au pus accent pe necesitatea practicii, considerând că aceste teorii pe care le-au învăţat pe băncile facultăţii trebuie aprofundate şi la nivel empiric, pentru a putea fi stăpânite în totalitate: ,,m-au ajutat mult, în ideea în care am învăţat să desenez şi să mă folosesc de o grămadă de tehnici pentru a crea. Mediul în care activez este unul în permanentă dezvoltare. Înveţi foarte mult de la ceilalţi. Tot ce trebuie să faci este să ai ochii şi urechile larg deschise” (M. Z., 30 de ani, feminin); ,,m-au ajutat studiile, am învăţat să formulez texte logice, coerente, am înţeles şi o bază a industriei. Le-am suplimentat tot prin articole online” (C. D., 24 de ani, masculin). Pe de altă parte, persoanele care au absolvit specializări care nu sunt în corespondenţă directă cu industriile creative au susţinut că studiile urmate nu le-au format o bază pentru freelancing şi nu i-au ajutat în sensul noii meserii pentru care au optat: ,,deloc. Pur şi simplu, am învăţat din mers” (C. S., 28 de ani, masculin); ,,nicidecum, şi a fost asumat de la început” (L. B., 29 de ani, masculin). Cât priveşte răspunsurile la întrebarea ,,Care credeţi că sunt calităţile unui freelancer apreciat de clienţi, în mediul în care activaţi?”, subiecţii supuşi cercetării au declarat în unanimitate că printre cele mai admirate trăsături ale unui freelancer sunt: seriozitatea, implicarea, respectarea termenelor limită şi livrarea materialelor într-o manieră eficientă şi de o calitate ireproşabilă în timp util, înţelegerea business-ului clientului, a pieţei pe care activează, a categoriei de produse/servicii în care se află şi a cerinţelor, totodată, şi rezolvarea problemelor prin descoperirea unor soluţii fiabile, ce se pot implementa în mod prompt, creativitatea, o centrare pe rezultate satisfăcătoare pentru client, posibilitatea de a fi autodidact, flexibilitatea şi încrederea: ,,sunt o întreagă serie, pe care le-am observat şi prin prisma calităţii de persoană care se ocupă şi de HR, ocazional. Una ar fi dorinţa de a respecta deadline-urile, mai ales când ele sunt foarte stricte. O a doua ar fi calitatea muncii, efectiv (într-un domeniu ca cel în care activez eu, este uşor de verificat – există editori care verifică pentru plagiat şi citesc conţinutul – eu sunt unul dintre ei). O a treia ar fi dorinţa de a învăţa lucruri noi, fie că este vorba de formatarea articolelor sau expresii/cuvinte – orice altceva legat de limbă. Și, într-un final, hard work şi capacitatea de a percepe critica într-un mod pozitiv, atunci când primesc feedback pentru articolele predate şi sunt greşeli de corectat. Ultima demonstrează că acea persoană e dispusă (sau chiar doreşte) să îşi şlefuiască abilităţile ori pentru ea însăşi, ori pentru angajator” (C. V., 25 de ani, feminin); ,,seriozitatea. Este greu să găseşti pe cineva care livrează la timp, conform discuţiilor iniţiale” (C. S., 24 de ani, masculin). Referitor la nivelul de experienţă al respondenţilor, am putut sesiza faptul că un singur respondent a menţionat faptul că freelancing -ul a reprezentat primul său contact cu piaţa muncii, în timp ce pentru ceilalţi 11 respondenţi, gradul de istoric profesional anterior acestei meserii independente variază între 6 luni şi 11 ani, 15 CARACTERISTICI ALE FREELANCING -ULUI ÎN INDUSTRIILE CREATIVE 353 experienţă formată în instituţii de stat, agenţii de publicitate, companii: ,,am lucrat opt ani într-o instituţie de stat” (C. S., 28 de ani, masculin); ,,lucrez în paralel într-o agenţie de publicitate şi am experienţă de circa trei ani” (T. C., 23 de ani, masculin), ,,lucrez de aproape doi ani ca freelancer în domeniul în care m-am specializat, dar şi în graphic design deoarece a fost cea mai la îndemână formă de antreprenoriat pe care am decis să o urmez” (A. Z., 25 de ani, masculin). În urma analizei răspunsurilor, putem menţiona faptul că experienţa acumulată anterior reprezintă un atu indiscutabil, ce formează competenţe utile pe această piaţă. Vizavi de întrebarea ,,Care sunt cauzele/motivaţiile care au stat la baza deciziei de a deveni freelancer ?”, motivaţiile predilecte sunt reprezentate de flexibilitatea programului, libertatea de a lucra din orice mediu, în orice moment, cu clientul pe care freelancerul îl agreează, o sursă suplimentară de venit, insatisfacţia faţă de locul de muncă anterior: ,,sunt două cauze, una personală şi una profesională. Nu am mai vrut să mai activez în domeniul medicinii veterinare, şi mi-a plăcut foarte mult engleza dintotdeauna. Motivaţia iniţială a fost pur pecuniară – efectiv voiam să fac ceva mai mulţi bani pe lângă bursa de doctorat. Ulterior, mi-am dat seama că asta îmi plăcea mai mult decât orice altceva, şi că voiam să îmi dedic tot timpul activităţii de scris” (C. V., 25 de ani, feminin); ,,când am ajuns să lucrez de acasă mi-am dat seama că munceam chiar mai mult câteodată, dar era pentru mine. Eu decideam când şi mai ales unde să fac asta. Între opt ore de muncă de pe o terasă de la mare sau din vârf de munte, printre zăpezi şi opt ore într-un open space… le aleg pe primele cu ochii închişi” (M. Z., 30 de ani, feminin); ,,libertatea mai mare a programului este principalul considerent pe care m-am bazat pentru a lua această decizie” (E. C., 23 de ani, feminin). Referitor la gradul în care aşteptările au coincis sau nu cu realitatea, răspunsurile nu au fost uniforme, unii dintre subiecţi au susţinut faptul că nu există diferenţe între aşteptări şi realitate, în vreme ce alţii au declarat că există deosebiri notabile: ,,evident că diferenţe există, însă acestea nu sunt datorate nici job-ului, nici clienţilor, ci numai percepţiei personale” (C. J., 31 de ani, masculin); ,,salariul mic comparativ cu munca depusă, mediul nu tocmai favorabil pentru munca creativă şi proiectele mediocre. Da, freelancing-ul este mult mai solicitant decât pare la prima vedere” (L. B., 29 de ani, masculin). În ceea ce priveşte mediul fizic în care freelancerii îşi desfăşoară activitatea, se pare că biroul tipic de la locul de muncă le inhibă creativitatea şi productivitatea, cei care au optat pentru această meserie independentă preferă să lucreze în intimitatea propriului cămin sau în spaţii care să îi inspire, să îi relaxeze, pentru un aport mult mai eficient adus clientului, şi anume cafenele, hub-uri, terase. Spaţiul de acasă este preferat, deoarece este mult mai comod, cunoscut, lipsit de formalizarea de la birou: ,,lucrez de acasă cam 4–6 ore pe zi, program care îmi permite să merg şi la master. Avantajul este că pot lua pauze când doresc, să mănânc mâncarea de acasă şi să stau în pijamale cât doresc” (E. C., 23 de ani, feminin); ,,dacă la început lucram mult de acasă, de la marele birou cu vedere peste cartier, în timp mi-am mutat tableta peste tot. Cafenele, terase, cabane, hoteluri, Internet să fie” (M. Z., 30 de ani, feminin). 354 CRISTINA LEOVARIDIS, ROXANA ANTIMIU, LAURA CÂRCU 16 Comparativ cu programul de lucru de la birou, cuprins între 09:00 şi 18:00, freelancerii îşi pot desfăşura activitatea în orice interval orar doresc, deşi există şi momente în care cantitatea de muncă o depăşeşte pe cea specifică unei zi obişnuite din agenţie: ,,deşi nu este acel program fix de la 9:00 la 18:00, ziua de lucru poate fi şi mai lungă. Depinde de cantitatea proiectelor, de amploarea lor şi de organizarea personală. În unele zile poate fi foarte multă muncă, în altele deloc” (A. J., 26 de ani, feminin); ,,în primul rând programul de 9:00–18:00 dispare şi devine mai flexibil (avantaje şi dezavantaje), ai contact direct cu clientul şi asta înseamnă o comunicare mai bună, cu rezultate mai rapide, şi posibilitatea de a îţi alege sau refuza proiectele” (L. B., 29 de ani, masculin). Conform datelor furnizate de respondenţii intervievaţi, intervalul orar în care aceştia dau cel mai mare randament este dimineaţa şi seara. În aceste momente ale zilei, respondenţii reuşesc să se concentreze pe proiectele destinate clienţilor: ,,noaptea foarte târziu sau dimineaţa foarte devreme. La acele ore este linişte în jur, putându-mă concentra doar pe ceea ce fac” (M. Z., 30 de ani, feminin); ,,cred că lumina mă motivează cel mai tare. Cât este soare şi frumos am şi chef de lucru mai mult, dar sunt ok şi cu noaptea, depinde foarte mult când mă păleşte inspiraţia” (L. B., 29 de ani, masculin). Vizavi de numărul de ore pe care le dedică activităţii de freelancing în timpul săptămânii, am aflat că media este de 5–6 ore zilnic. Numărul maxim de ore lucrate pe săptămână a fost de peste 90, iar minimul, 20 de ore: „am zile în care nu am nimic de făcut sau maxim o modificare uşoară şi zile în care ‘bag’ şi 12 ore cu pauză de câteva ore de somn şi mă întorc la muncă” (M. Z., 30 de ani, feminin). Există respondenţi care preferă ca weekend-ul să fie dedicat activităţilor de recreere, de relaxare, timpului liber, în timp ce unii subiecţi preferă să aibă un program de lucru de 3–4 ore şi în weekend pentru a nu se aglomera în timpul săptămânii. Modalităţile prin care respondenţii reuşesc să găsească proiecte care s-ar plia pe competenţele şi abilităţile lor sunt recomandările şi networking-ul: ,,mă bazez pe networking, sunt mai de modă veche” (C. D., 24 de ani, masculin); ,,proiectele actuale le-am găsit prin intermediul grupurilor de Facebook, respectiv recomandărilor” (C. S., 28 de ani, masculin). Aşadar, putem observa că respondenţii sunt contactaţi de clienţi prin intermediul word-of-mouth , cei care deţin experienţă în acest domeniu au fost capabili să îşi elaboreze un portofoliu prin care munca lor poate fi evaluată, iar cei care au depus eforturi considerabile şi munca lor a fost ireproşabilă şi-au putut consolida o reputaţie pozitivă în mintea clienţilor şi au căpătat recomandări ce le aduc un anumit volum de proiecte. De asemenea, odată cu avântul tehnologic, canalele de social media reprezintă un instrument puternic de networking , relaţionare şi contactare a potenţialilor clienţi. Cei care optează pentru platformele special construite pentru a facilita contactul şi interacţiunea dintre angajator şi freealancer acordă o atenţie sporită siguranţei, preferă platformele la care au mai apelat în trecut şi care nu sunt suprasaturate cu un număr ridicat de utilizatori: ,,aleg platforme sigure, 17 CARACTERISTICI ALE FREELANCING -ULUI ÎN INDUSTRIILE CREATIVE 355 deci nu mă interesează cele noi sau atractive în ceea ce priveşte comisioanele. În prezent, folosesc doar Upwork, şi asta foarte rar, având o colaborare constantă deja” (C. V., 25 de ani, gen feminin); ,,în principiu, platforma să nu fie suprapopulată. De obicei, primeşti mail cu diferite proiecte în funcţie de ce platforme foloseşti” (A. Z., 25 de ani, masculin). Concentrându-ne atenţia asupra întrebării ,,Pe ce considerente vă alegeţi preţul muncii prestate?”, am putut identifica drept considerente predilecte timpul, orele petrecute pentru rezolvarea proiectului şi complexitatea acestuia: ,,în funcţie de timpul pe care îl acord clientului şi în funcţie de cât de complex este proiectul” (C. S., 28 de ani, masculin); ,,în funcţie de natura proiectului, fie ofer pachete de servicii cu un preţ predefinit, fie pun un preţ pe oră” (A. Z., 25 de ani, masculin). Alte criterii după care se ghidează persoanele care au acceptat să participe la studiul nostru sunt: cantitatea efortului şi a muncii prestate, experienţa acumulată, mărimea afacerii clientului, preţurile practicate de ceilalţi freelanceri de pe piaţă: ,,preţul îl aleg în funcţie de preţurile de pe piaţă. Atunci când nu ştiu cât să cer mai întreb alţi copywriteri mai experimentaţi” (E. C., 23 de ani, feminin); ,,în funcţie de complexitatea proiectului, de research-ul care trebuie făcut, cât de bine cunosc domeniul şi câtă muncă necesită” (A. J., 26 de ani, feminin). Referitor la criteriile pe care freelancerii le iau în considerare în momentul în care se implică într-un proiect, putem sesiza perspective diferite, cei care nu deţin foarte multă experienţă în domeniu, care se află în punctul de debut, incipient al parcursului lor profesional, optează pentru orice tipar de client ce se regăseşte în sfera lor de activitate, deoarece nu au un portofoliu vast şi încă nu şi-au consolidat o imagine puternică pe piaţă: ,,fiind la început, nu îmi permit să refuz clienţi. Nici nu am fost pusă în situaţia de a trebui să refuz un client până acum, în sensul în care nu a fost un conflict de interese sau posibilitatea de a scrie un brand aflat în disonanţă cu valorile mele” (E. C., 23 de ani, feminin); ,,accept orice proiect, este important să fii flexibil ca liber profesionist” (A. Z., 25 de ani, masculin). În schimb, cei care se bucură de o anumită vechime pe piaţa muncii, în clipa în care optează pentru un anumit proiect, se ghidează după domeniul de activitate, activităţile pe care le au de îndeplinit pentru alţi cumpărători, proiectele cu care rezonează, modalitatea în care s-a desfăşurat comunicarea şi relaţia cu un client anterior dacă acesta apelează pentru o nouă campanie, un raport eficient şi satisfăcător între timpul investit şi remuneraţie, un alt factor motivator extrinsec fiind reprezentat de remuneraţie: ,,clientul să vorbească aceeaşi limbă şi să înţeleagă valoarea pe care i-o aduc” (C. J., 31 de ani, masculin); ,,accept cu preponderenţă proiectele pe care le agreez, dar pot lucra cu orice client câtă vreme subiectul, dacă tot vorbim de content writing, nu mi se pare inabordabil sau imposibil, indiferent de câte ore aş investi în cercetare” (C. V., 32 de ani, feminin); ,,în principal ţine de cât de bine comunic cu clientul şi de nevoile mele financiare dintr-o anumită perioadă” (L. B., 29 de ani, masculin). 356 CRISTINA LEOVARIDIS, ROXANA ANTIMIU, LAURA CÂRCU 18 La întrebarea „Care este procedura prin care intraţi în contact cu un client? Sunteţi contactat de client sau dumneavoastră contactaţi clientul?”, opt din cei 12 respondenţi au declarat că ei sunt contactaţi de client, care le vizionează portofoliul sau ajung la ei prin recomandări, trei dintre subiecţi au menţionat că există proiecte la care contactează clienţi, dar şi campanii pentru care abilităţile lor sunt căutate: ,,networking în care uneori este inbound, uneori este outbound” (A. J., 26 de ani, feminin); ,,fie aplic pentru concursuri, fie sunt contactat de oamenii care au văzut o parte din munca mea” (A. Z., 25 de ani, masculin). În cazul respondenţilor care au recurs la o platformă online ce le mediază interacţiunea cu clienţii, această reţea online este cea care elaborează asocierile dintre angajator şi freelancer şi facilitează comunicarea şi un eventual parteneriat între aceştia: ,,platforma se ocupă de medierea bid-ului meu, evident, prezentarea o fac eu, dar dacă acel client nu doreşte să colaboreze cu mine, poate să nu răspundă. Iniţiatorii proiectelor primesc aplicaţii şi le citesc” (C. V., 25 de ani, feminin). Referitor la întrebarea ,,Care este modalitatea prin care comunicaţi şi cum le livraţi clienţilor dumneavoastră proiectele?”, mijlocul predilect prin care se pot transmite informaţii, cerinţe sau soluţii fezabile pentru rezolvarea unor probleme sau campanii este e-mail-ul, ce reprezintă un mediu rapid, facil de utilizat pentru ambele părţi implicate în proces. Acesta fiind urmat îndeaproape de comunicarea telefonică, Whatsapp, Facebook, materialele de o dimensiune mai mare fiind livrate prin intermediul unui link de WeTransfer: ,,comunicăm prin toate mediile posibile: telefon, Whatsapp, Facebook, e-mail, Viber, pentru proiecte folosesc de obicei e-mail sau Wetransfer” (M. Z., 30 de ani, feminin). Conform datelor furnizate la întrebarea ,,Ce măsuri luaţi pentru a vă promova brandul personal şi portofoliul? Ce cantitate de timp rezervaţi pentru asemenea activităţi?”, majoritatea respondenţilor au declarat că se ocupă de propriul portofoliu, astfel încât clienţii să nu aibă critici la adresa muncii prestate, clienţii mulţumiţi fiind cei care vor pune într-o lumină favorabilă imaginea freelancerului, îi vor construi acestuia o imagine pozitivă datorită aportului pe care freelancerul l-a adus profitului clientului: ,,nu rezerv timp pentru asta, consider că felul în care tratez fiecare proiect este o carte de vizită, iar clienţii mă recomandă în urma acesteia” (E. C., 23 de ani, feminin); ,,clienţii mulţumiţi fac recomandări, asta este cel mai important” (C. S., 28 de ani, masculin); ,,caut să colaborez şi să fiu cât mai prezent online, în rest merg la diferite evenimente culturale şi artistice unde interacţionez cu oameni din domenii conexe, practic aloc timpul meu liber pentru asta” (A. Z., 25 de ani, gen masculin). În rest, canalele de social-media reprezintă instrumente puternice de promovare, fiind accesate de un număr sporit de utilizatori care pot fi expuşi la identitatea freelancerului, ce va căpăta notorietate şi vizibilitate şi în rândul unui public-ţintă dezirabil: ,,guest blogging, în jur de o oră pe săptămână” (C. J., 31 de ani, masculin); ,,din ce în ce mai puţin timp, din păcate, dar revin în forţă. Behance şi Instagram sunt canalele mele preferate” (M. Z., 30 de ani, feminin). 19 CARACTERISTICI ALE FREELANCING -ULUI ÎN INDUSTRIILE CREATIVE 357 Prin analiza răspunsurilor furnizate la întrebarea ,,Care sunt principalele avantaje ale practicării acestei meserii? Dar dezavantajele?” am sesizat că punctele forte ale acestei profesii le reprezintă flexibilitatea programului şi libertatea de a îşi organiza timpul după bunul plac, libertatea de mişcare, libertatea de a opta pentru un anumit client sau proiect, controlul mai ridicat asupra modului de lucru, bugetul mai mare, sistematizarea modului de gândire, diversitatea proiectelor: ,,avantajul este dat de libertatea de mişcare, poţi lucra de oriunde, la orice oră vrei, poţi accepta sau refuza proiecte” (C. S. 28 de ani, masculin). Punctele slabe cele mai enumerate sunt inconsecvenţa muncii şi a venitului, supraîncărcarea atribuţiilor din cauza lipsei unei echipe, perioade suprasolicitante, dar şi perioade cu proiecte puţine, lipsa de seriozitate a clientului, interacţiune redusă: ,,dezavantajele sunt lipsa de consecvenţă a proiectelor. Într-o lună poţi avea 10, în alta, două. Această nesiguranţă se traduce de obicei prin supraîncărcare, iei toate proiectele care vin deoarece nu ştii când vei mai primi altele. Un alt dezavantaj este faptul că, în loc să se ocupe altcineva de client aquisition , client service , contabilitate, legal, strategie, un singur om trebuie să le facă pe toate” (E. C., 23 de ani, feminin). Este preferată plata prin sistem bancar, deoarece este un procedeu mult mai rapid, ce nu presupune mult efort. Totodată, trei dintre respondenţi acceptă şi plata numerar. Iar printre normele în funcţie de care se stabileşte un anumit preţ se numără portofoliul şi experienţa acumulată, calitatea, cantitatea, viteza de livrare, se recurge şi la plata per oră luând în considerare costul altor competitori, costul la nivelul pieţei: ,,nu am o metodă de plată preferată, poate fi oricare dintre cash sau card. În graphic design factorii care influenţează venitul sunt mai straightforward : înţelegerea trendurilor şi experienţa” (M. Z., 30 de ani, feminin); ,,banii sunt viraţi pe card. Plata pentru munca depusă este stabilită de comun acord” (M. B., 24 de ani, masculin); ,,sunt plătit în funcţie de proiect cum am precizat mai devreme, iar preţul pe care îl aleg diferă şi el în funcţie de tipul de proiect. Dacă sunt nevoit să prezint pachete de servicii îmi gândesc preţul în funcţie de nivelul de skill pe care îl necesită, dar şi în funcţie de numărul de ore pe care îl petrec lucrând strict la proiectul respectiv. Preţul pe oră îl stabilesc în funcţie de preţul pieţei” (A. Z., 25 de ani, masculin). În ceea ce priveşte aspectul legal al meseriei, taxele pe care le achită şi metodele de plată, am remarcat faptul că o mare parte dintre respondenţi au negociat cu clienţii cu venituri mai scăzute pentru ca taxele să fie achitate de clienţi, iar în cazul celor care îşi plătesc singuri taxele, aceştia apelează la ajutor contabil, iar metoda de achitare este prin sistem bancar, taxele fiind echivalente impozitelor pentru un PFA : ,,de obicei, încerc să negociez cu clientul un preţ mai mic, ca el să se poată ocupa de taxe” (A. J., 26 de ani, feminin); ,,plătesc şi impozite pentru microîntreprindere. Am un contabil care se ocupă de asta şi mă ajută cu această parte îngrozitoare. Plăţile le fac integral prin transfer bancar” (M. Z., 30 de ani, feminin). 358 CRISTINA LEOVARIDIS, ROXANA ANTIMIU, LAURA CÂRCU 20 Prin interpretarea răspunsurilor acordate întrebării ,,Care sunt principalele riscuri la care aţi fost supus pe parcursul derulării acestei profesii?”, am constatat că riscul cu cele mai multe menţionări a fost nesiguranţa venitului în sensul în care există incertitudinea dacă clientul o să achite după livrarea proiectului sau nu, întârzierea remuneraţiei, pierderea disciplinei: ,,predarea articolelor înainte de payment şi lipsa payment-ului cu totul. Ulterior, incapacitatea de a lua legătura cu iniţiatorul proiectului” (C. V., 25 de ani, feminin); ,,riscul apare de exemplu dacă mergi pe încredere, clientul uitând să mai şi plătească” (C. S., 28 de ani, masculin); ,,ca graphic designer cel mai mare risc pe care ţi-l asumi este să nu fii plătit la sfârşit de către client. Dar îţi dai seama cu timpul de tipurile de clienţi pentru care merită să lucrezi” (A. Z., 25 de ani, masculin); ,,pierderea disciplinei: adică fie să am perioade cu foarte mult chef de muncă şi să ajung să muncesc 12–14 ore pe zi, fie perioade în care nu mai muncesc aproape deloc şi evident că finanţele au de suferit” (C. J., 31 de ani, masculin). Este important ca în momentul de început al colaborării să existe încredere la nivel profesional, o încredere ce se concretizează la nivel contractual şi apoi, după ce ambii parteneri de lucru se cunosc, să se formeze încrederea de tip afectiv. Cât priveşte întrebarea ,,Aţi întâmpinat vreodată dificultăţi? Pot fi legate de proiecte, clienţi, programe sau aspecte legale. Detaliaţi, vă rog”, dificultăţile de care s-au lovit respondenţii au fost: comunicarea deficitară cu clienţii, în cazul în care se comunică doar pe e-mail sau prin mesaje; este absentă comunicarea paraverbală, care ar putea oferi indicii valoroase, legată de tonul vocii, de accente, dar şi comunicarea nonverbală, care ar putea furniza informaţii, la nivel gestual, al mimicii; gestionarea feedback-ului şi refacerea task -urilor în funcţie de preferinţele clienţilor, instalarea unor programe, termenul limită care se apropie, clienţii neînţelegători, suprapunerea proiectelor în momentul în care freelancerul lucrează pentru mai mulţi clienţi concomitent şi nu îşi organizează punctual orarul: ,,da, desigur, cred că orice freelancer întâmpină dificultăţi. Dificultăţile de care m-am lovit ţin de înţelegerea clientului, am avut nişte situaţii în care comunicarea deficitară a dus la runde lungi de feedback, care au lăsat toate persoanele implicate vlăguite” (E. C., 23 de ani, feminin); ,,dificultăţi există întodeauna. Se strică tableta, expiră programul, ai viruşi, nu merge instalat altceva, iar tu ai nevoie acum de toate. Clienţi neînţelegători, clienţi care ştiu mai bine decât tine ce trebuie să faci” (C. S., 28 de ani, masculin). Pe baza răspunsurilor la întrebarea ,,Care sunt condiţiile de muncă specifice freelancing -ului în sectorul industriile creative?”, am putut constata că acesta este un mediu stabil, flexibil, sigur, remunerat în funcţie de abilităţile de negociere ale fiecăruia, un mediu care poate fi personalizat în funcţie de fiecare individ, în sensul că fiecare poate opta pentru un anumit brand, un anumit proiect, un anumit interval de a lucra, un anumit spaţiu de activitate, o remuneraţie specifică, cadrul de desfăşurare a freelancing -ului este stabilit de freelancer şi doar de el: ,,condiţiile de muncă ţi le faci singur, că de-aia eşti freelancer , ceea ce înseamnă că fiecare 21 CARACTERISTICI ALE FREELANCING -ULUI ÎN INDUSTRIILE CREATIVE 359 freelancer are condiţii diferite şi că eu nu aş putea să generalizez. Programul, banii, locul, depind de fiecare, nu e ceva agreat la nivel de industrie” (T. C., 23 de ani, masculin); ,,este un mediu flexibil, cred că remunerarea ţine de capacitatea fiecăruia de negociere, iar la noi negocierea nu este o abilitate încurajată” (C. D., 24 de ani, masculin). În ceea ce priveşte planurile de viitor, nouă dintre subiecţii intervievaţi au susţinut că sunt dispuşi să practice această meserie pe termen lung, deoarece este o profesie retribuită corect şi mulţumitor, oferă un grad ridicat de independenţă, libertate, autonomie, poate fi derulată în orice moment al zilei, în orice spaţiu şi le permite celor care o practică să îşi exercite imaginaţia şi să dea frâu liber creativităţii: ,,da, sper să fie ceva sustenabil pentru a putea continua pe termen lung. Consider că lucrând într-un domeniu creativ sunt momente când munca poate deveni joacă, şi dispare din elementul de rutină” (L. B., 29 de ani, masculin); ,,pe termen lung. Îmi place independenţa şi nu pot fi legată de un program de opt ore” (M. B., 24 de ani, masculin). În schimb, există şi persoane care preferă să recurgă la această activitate pe termen scurt, deoarece există o nevoie acută de apartenenţă la un grup secundar, cum este cel format la locul de muncă, de socializare sau remuneraţia nu este suficientă pentru transformarea acestei profesii într-una stabilă: ,,pe termen scurt, deşi aveam nevoie de un program flexibil, după o perioadă se simte nevoia de a lucra în cadrul unui colectiv” (A. J., 26 de ani, feminin); ,,nu mă simt pregătită, după ce am stat un an freelance, să mă apuc de asta pe termen lung. Este necesară o foarte bună organizare şi rezolvarea aspectului legal, care, în condiţiile unui venit mic şi variabil, este problematică” (E. C., 23 de ani, feminin). Îndreptându-ne atenţia către deschiderea României faţă de munca de tip freelance, am putut observa faptul că, în opnia respondenţilor, nu există receptivitate din partea mediului de afaceri pentru această carieră independentă, freelancerii nu sunt sprijiniţi, din punct de vedere juridic, cei care optează pentru acest parcurs au de înfruntat o mulţime de impedimente, cele mai multe fiind legate de aspectele birocratice. De asemenea, s-a format o prejudecată în legătură cu această carieră, freelancerii sunt percepuţi în mentalul colectiv ca acele persoane care lucrează suplimentar activităţii de la birou, este doar o activitate secundară, sau se consideră că freelancerul nu deţine suficientă experienţă, motiv pentru care poate fi plătit la un preţ mai scăzut, deoarece el nu este destul de pregătit sau nu deţine o paletă largă de competenţe dobândite pe baza vechimii pe piaţă: ,,cred că în România, legile din momentul de faţă nu fac decât să îngreuneze drumul spre o carieră freelancing. Iar deşi sunt mulţi oameni care în ultimul an au ales să lucreze independent, anumiţi clienţi văd freelancing -ul ca o activitate făcută de cineva în timpul liber pentru a mai face un ban de buzunar, şi nicidecum o carieră” (L. B., 29 de ani, masculin); ,,în general deschiderea este relativ redusă, iar aşteptările sunt că eşti mai ieftin şi mai puţin pregătit. În realitate, de cele mai multe ori, un freelancer este mai scump şi mult mai aproape de nevoile clientului” (C. J., 31 de ani, masculin). Cu toate acestea, respondenţii speră că acest mediu de afaceri 360 CRISTINA LEOVARIDIS, ROXANA ANTIMIU, LAURA CÂRCU 22 din ţară ostil artiştilor independenţi îşi va modifica atitutinea, iar freelancerii vor fi suţinuţi, remuneraţi adecvat, întregul cadru legislativ va fi simplificat şi mult mai accesibil pentru cei care îşi doresc să practice această carieră: ,,cred că ăstă este cumva viitorul chiar dacă vrem sau nu, cel puţin pe parte creativă” (M. Z., 30 de ani, feminin); ,,sunt sigur că în următorii ani numărul de freelanceri va creşte” (T. C., 23 de ani, masculin); ,,este bine-venit oriunde, freealancing-ul face parte din globalizare” (C. D., 24 de ani, masculin). CONCLUZII În ceea ce priveşte primul obiectiv specific al lucrării de faţă, şi anume conturarea unui portret-robot al acestor artişti independenţi din cadrul industriilor creative, seriozitatea, implicarea, respectarea termenelor limită şi livrarea materialelor într-o manieră eficientă şi de o calitate ireproşabilă în timp util, înţelegerea business-ului clientului, a pieţii pe care activează, a categoriei în care se află şi a cerinţelor, totodată, şi rezolvarea problemelor prin descoperirea unor soluţii fiabile, ce se pot implementa în mod prompt, creativitatea, o centrare pe rezultate satisfăcătoare pentru client, posibilitatea de a fi autodidact, flexibilitatea şi încrederea sunt atribute ce ar trebui să caracterizeze tinerii ce practică această meserie. Concentrându-ne atenţia către cel de-al doilea obiectiv specific, identificarea motivaţiilor care i-au determinat să opteze pentru freelancing , se remarcă flexibilitatea programului, libertatea de a lucra din orice mediu, în orice moment, cu clientul pe care freelancerul îl agreează, o sursă suplimentară de venit, insatisfacţia faţă de locul de muncă anterior. Raportându-ne la identificarea influenţei pe care educaţia o are asupra acestei opţiuni, studiile au furnizat doar o bază de structuri de gândire, au consolidat concepte în domeniu, dar majoritatea respondenţilor au pus accent pe necesitatea practicii, au susţinut că aceste cunoştinţe pe care le-au dobândit pe băncile facultăţii trebuie să se sedimenteze şi la nivel empiric pentru a putea fi stăpânite în totalitate; persoanele care au absolvit specializări care nu sunt în corespondenţă directă cu industriile creative au susţinut faptul că studiile urmate nu le-au format o bază pentru freelancing şi nu i-au ajutat în sensul noii meserii pentru care au optat. Cât priveşte identificarea modului în care experienţa anterioară contribuie la formarea unei cariere în acest domeniu, experienţa acumulată anterior reprezintă un atuu indiscutabil, ce formează competenţe utile pe această piaţă. Analizând următorul obiectiv specific, şi anume identificarea criteriilor de selecţie a platformelor de freelancing , sesizăm recomandările şi networking -ul. Respondenţii sunt contactaţi de clienţi datorită word-of-mouth , cei care deţin experienţă în acest domeniu au fost capabili să îşi elaboreze un portofoliu prin care munca lor poate fi evaluată, iar cei care au depus eforturi considerabile şi munca lor a fost ireproşabilă, şi-au putut consolida o reputaţie pozitivă în ochii clienţilor şi au primit recomandări ce le aduc un anumit volum de proiecte. De asemenea, odată 23 CARACTERISTICI ALE FREELANCING-ULUI ÎN INDUSTRIILE CREATIVE 361 cu avântul tehnologic ridicat, canalele de social media reprezintă un instrument puternic de networking, relaţionare şi contactare a potenţialilor clienţi. Cei care optează pentru platformele special construite pentru această latură, cele care facilitează contactul şi interacţiunea dintre angajator şi freealancer, acordă o atenţie sporită siguranţei, preferă platformele la care au mai apelat în trecut, şi nu doresc să îşi asume riscuri în cazul platformelor care le-ar asigura un comision promiţător sau al platformele care sunt suprasaturate de competitori. În cazul următorului obiectiv specific, al identificării factorilor care influenţează remuneraţia, timpul, orele petrecute pentru rezolvarea proiectului şi complexitatea acestuia, portofoliul şi experienţa acumulată, calitatea, cantitatea, viteza de livrare, costul altor competitori, costul la nivelul pieţei, reprezintă agenţi ce determină stabilirea unui anumit preţ. În ceea ce priveşte identificarea avantajelor şi dezavantajelor freelancing-ului, punctele forte ale acestei profesii le reprezintă flexibilitatea programului şi libertatea respondenţilor de a îşi organiza timpul după bunul plac, libertatea de mişcare, libertatea de a opta pentru un anumit client sau proiect, controlul mai ridicat asupra modului de lucru, bugetul mai mare, sistematizarea modului de gândire, diversitatea proiectelor; punctele slabe cele mai enumerate sunt inconsecvenţa muncii şi a venitului, supraîncărcarea atribuţiilor din cauza lipsei unei echipe, perioade suprasolicitante, dar şi perioade cu proiecte puţine, lipsa de seriozitate a clientului, interacţiune redusă. Referitor la ultimul obiectiv specific, identificarea riscurilor la care sunt supuşi freelancerii, am depistat ca principale pericole: nesiguranţa venitului în sensul în care există incertitudinea dacă clientul o să achite după livrarea proiectului sau nu, întârzierea remuneraţiei, pierderea disciplinei. Raportându-ne la prima parte a obiectivului general al cercetării întreprinse de noi, şi anume, identificarea caracteristicilor freelancing-ului în industriile creative: spaţiul de lucru – biroul tipic de la locul de muncă le inhibă creativitatea şi productivitatea, cei care au optat pentru această meserie independentă preferă să lucreze în intimitatea propriului cămin sau în spaţii care să îi inspire, să îi relaxeze pentru un aport mult mai eficient adus clientului, şi anume cafenele, hub-uri, terase. Spaţiul de acasă este preferat deoarece este mult mai comod, cunoscut, lipsit de formalizarea de la birou. Timpul – intervalul orar în care freelancerii intervievaţi dau cel mai mare randament, este dimineaţa şi seara. Centrându-ne atenţia asupra celei de-a doua părţi a obiectivului general, identificarea condiţiilor de muncă ale freelencer-ilor, am sesizat că este un mediu stabil, flexibil, sigur, remunerat în funcţie de abilităţile de negociere ale fiecăruia, un mediu care poate fi personalizat în funcţie de fiecare individ în sensul că fiecare poate opta pentru un anumit brand, un anumit proiect, un anumit interval în care să lucreze, un anumit spaţiu de activitate, o remuneraţie specifică, cadrul de desfăşurare a freelancing-ului este stabilit de freelancer şi doar de el. Viaţa freelancer-ului român este caracterizată prin personalizare (customizare) până la ultimele detalii, având o multitudine de libertăţi, dublate de tot atâtea 362 CRISTINA LEOVARIDIS, ROXANA ANTIMIU, LAURA CÂRCU 24 obligaţii. Spre deosebire de angajaţii cu normă întreagă, aceştia au mai multe atribuţii: în afară de munca propriu-zisă, care se desfăşoară digital ( graphic design , copywriting , user experience ), aceştia trebuie să se ocupe şi de alte aspecte (legal, promovare, client service ), însă aceasta nu îi copleşeşte, deoarece îşi pot organiza programul aşa cum îşi doresc. Nefiind legaţi de un birou fizic, aceştia pot călători, astfel că după cele opt ore de muncă pot înnota sau skia, nu trebuie să aştepte concediul pentru acest gen de activităţi. Dintre noile atribuţii pe care le au persoanele care se orientează către freelance, cele mai dezagreabile sunt percepute ca fiind cele legate de contabilitate. În ceea ce priveşte lipsa de susţinere din partea statului român, există unanimitate printre freelancerii intervievaţi. „Libertatea” este cuvântul-cheie: sunt liberi să lucreze când doresc, de unde doresc, cât doresc, şi pe proiectele pe care tot ei le aleg. Cu toate acestea, în practică, libertăţile antemenţionate sunt limitate – în cazul unui deadline scurt şi ei lucrează câte 12 ore pe zi, iar în cazul unei perioade mai slabe din punct de vedere al ofertei de proiecte, pot fi nevoiţi să accepte şi clienţi sau proiecte care nu prezintă vreun interes deosebit. În ceea ce priveşte punctele negative asociate acestei profesii, enumerăm: supraîncărcarea cu sarcini, inconsecvenţa muncii (unele perioade sunt foarte aglomerate, iar altele, complet libere), dar şi lipsa de interacţiune, solitudinea. Riscurile principale sunt legate de plată, fiind des întâlnită situaţia în care plata întârzie, dar şi pierderea motivaţiei. Această activitate nu poate fi desfăşurată în lipsa experienţei practice, sau poate fi, însă fără o remuneraţie substanţială. În cazul persoanelor care au şi experienţă, şi o bază de clienţi mulţumiţi, a se susţine din această muncă nu este dificil, deoarece proiectele şi clienţii continuă să apară, prin recomandări. În ciuda complexităţii acestei profesii, a aspectelor negative şi a riscurilor, majoritatea respondenţilor au declarat că doresc să continue pe această cale, primând libertatea şi controlul sporit asupra muncii lor. BIBLIOGRAFIE Becuţ, A., Bâlşan, B., Chelcea, L., Dărăşteanu, C., Mucică, D., Contribuţia industriilor bazate pe copyright la economia naţională pentru perioada 2006–2009 , 2011, disponibil online la http://www.culturadata.ro/wp-content/uploads/2014/05/6_Contributia_Industriilor_Bazate_pe_ Copyright_2006_2009_2011.pdf, accesat la data de 15 martie 2018. Botezatu, A., Cum poţi să fii freelancer în România? Reţeta succesului pentru 1,5 milioane de persoane , 2015, disponibil online la https://jurnalul.antena3.ro/bani-afaceri/piata-muncii/cum- poti-sa-fii-freelancer-in-romania-reteta-succesului-pentru-1-5-milioane-de-persoane-695798. html, accesat la 11 decembrie 2018. Brown, M., Why freelancing is now a dead loss , în „British Journalism Review”, vol. 21, nr. 1, 2010, pp. 61–65. Chelcea, S., Tehnici de cercetare sociologică, Bucureşti, Editura Comunicare.ro, 2001. Chelcea, S., Iniţiere în cercetarea sociologică, Bucureşti, Editura Comunicare.ro, 2012. 25 CARACTERISTICI ALE FREELANCING -ULUI ÎN INDUSTRIILE CREATIVE 363 Cojanu, V, (coord.), Pîslaru, D. N., Botezatu, E., Industriile creative: potenţial de creştere în România şi în context european , Bucureşti, Institutul European din România, 2016, pp. 24–25, disponibil online la http://www.ier.ro/sites/default/files/pdf/St%203_Industrii%20creative_final_ curat.pdf, accesat la data de 10 februarie 2018. Cojanu, V., Croitoru, C., Becuţ, A. (coord.), Sectoarele culturale şi creative din România. Importanţa economică şi contextul competitiv , Bucureşti, Editura Pro Universitaria, 2015, disponibil online la http://www.culturadata.ro/wp-content/uploads/2016/03/Sectoarele-Culturale-si-Creative.pdf, accesat la data de 10 februarie 2018. Coman, M., Introducere în sistemul mass media, Iaşi, Editura Polirom, 2007. Croitoru, C., Cojanu, V., Mucică, D., Becuţ, A., Cartea albă pentru activarea potenţialului economic al sectoarelor culturale şi creative din România, Bucureşti, Editura Pro Universitaria, 2016, disponibil online la http://www.culturadata.ro/wp-content/uploads/2017/04/2016_Cartea_Alba_ RO.pdf, accesat la 15 iulie 2018. Dărăşteanu, C., Copyright şi creativitate. O sursă de creştere economică şi creare de locuri de muncă, Bucureşti, Editura Pro Universitaria, 2016, disponibil online la http://www.culturadata.ro/wp- content/uploads/2014/05/2017_Copyright_si_Creativitate_RO.pdf, accesat la data de 10 februarie 2018. Deacu, E., Freelancing-ul cunoaşte o ascensiune tot mai mare. Colaborarea cu freelanceri, soluţie pentru suplinirea deficitului de personal? , în „ Adevărul ”, 20 noiembrie 2017, disponibil online la https://adevarul.ro/economie/afaceri/studiu-freelancing-ul-cunoaste-ascensiunetot-mai-mare- colaborarea-freelanceri-solutie-suplinirea-deficituluide-personala-1_5a12aa825ab6550cb85825f0/ index.html, accesat la 24 iulie 2018. Eco, U., Apocaliptici şi integraţi, Iaşi, Editura Polirom, 2008. Ernst & Young, Cultural times. The first global map of cultural and creative industries, decembrie 2015, disponibil online la http://unesdoc.unesco.org/images/0023/002357/235710E.pdf, accesat la data de 17 noiembrie 2017. Ernst & Young, Creating growth. Measuring cultural and creative markets in the EU , decembrie 2014, disponibil online la http://www.ey.com/Publication/vwLUAssets/Measuring_cultural_ and_creative_markets_in_the_EU/$FILE/Creating-Growth.pdf, accesat la data de 10 februarie 2018. European Comission, Promoting cultural and creative sectors for growth and job in the EU , COM(2012) 537 final, Brussels, 26.09.2012, p. 2, disponibil online la http://www.europarl. europa.eu/registre/docs_autres_institutions/commission_europeenne/com/2012/0537/COM_ COM%282012%290537_EN.pdf, accesat la data de 15 martie 2018. European Commission, Creative industries. Analysis of industry-specific framework conditions relevant for the development of world-class clusters. Extension of the European Cluster Observatory , September, 2013, disponibil online la http://www.emergingindustries.eu/Upload/ CMS/Docs/Creative_industries_FCs.pdf, accessed at 20.08.2016. Eurostat, Culture statistics, Luxembourg, 2016, p. 64, disponibil online la http://ec.europa.eu/eurostat/ documents/3217494/7551543/KS-04-15-737-EN-N.pdf, accesat la data de 15 martie 2018. Fredman Solomon, E., How freelance journalists can help shape journalism education , în „Journalism & Mass Communication Educator” , vol. 71, nr. 2, 2016, pp. 241–247. Henninger, A., Gottschall, K., Freelancers in Germany’s old and new media industry: Beyond standard patterns of work and life? , în „Critical Sociology” , vol. 33, nr. 1–2, 2007, pp. 43–71. HKU, The entreprenorial dimension of the cultural and creative industries , decembrie 2010, disponibil online la http://kultur.creative-europe-desk.de/fileadmin/user_upload/The_Entrepreneurial_ Dimension_ of_the_Cultural_and_Creative_Industries.pdf, accesat la data de 15 martie 2018. Institutul Naţional de Statistică (INS), Baza de date Tempo online , în „Statistica întreprinderilor”, 2018. KEA European Affaires, The economy of cultures in Europe , Octombrie 2006. Kellner, D., Cultura media , Iaşi, Institutul European, 2001. Mattelart, A., Mattelart, M., Istoria teoriilor comunicării , Iaşi, Editura Polirom, 2001. 364 CRISTINA LEOVARIDIS, ROXANA ANTIMIU, LAURA CÂRCU 26 Miege, B., Societatea cucerită de comunicare , Iaşi, Editura Polirom, 2000. Osnowitz, D., Freelancing expertise: Contract professionals in the new economy , în „Journal of Industrial Relations”, vol. 53, nr. 5, 2011, pp. 735–736. Platman, K., Portfolio careers and the search for flexibility in later life , în „Work, Employment and Society”, vol. 13, nr. 3, 2004, pp. 573–599. Rujoiu, M., 5 sfaturi – Cum poţi avea rezultate strălucite ca freelancer? , 2018, disponibil online la https://www.traininguri.ro/freelancer/, accesat la 11 decembrie 2018. UNCTAD, Creative economy report 2008. The challenge of assessing the creative economy towards informed policy-making, 2008, disponibil online la http://unctad.org/en/Docs/ditc20082 ceroverview_en.pdf, accesat la data de 20 martie 2018. UNDP, UNCTAD, Creative economy. Report 2010. A feasible development option, 2011. Sherman, R., Freelancing Expertise: Contract professionals in the new economy , în „Contemporary Sociology: A Journal of Reviews”, vol. 41, nr. 4, 2012, pp. 503–505. Șandor, S. D., Metode şi tehnici în ştiinţele sociale , Cluj Napoca, Editura Tritonic, 2013. Watson A., Beaverstock J. V., Transnational freelancing: Ephemeral creative projects and mobility in the music recording industry , în „Environment and Planning A: Economy and Space” , vol. 48, nr. 7, 2016, pp. 1428–1446. *** Codul Fiscal 2018 actualizat , Bucureşti, 2018, disponibil online la https://www.noulcodfiscal.ro/ titlu-4/capitol-2/articol-67.html, accesat la data de 5 decembrie 2018. he present article sets out to clarify the concept of freelancing, with a focus on the characteristics of freelancing in the creative T industries. In the last decades, there has been an evolution from traditional jobs to a much more flexible alternative, namely freelancing. A significant part of this article is devoted to the definition of cultural and creative industries, theories and models representative of them, as well as to the enhancement of the economic and social role of creative industries in Europe and Romania. Another part focuses on freelancing on the labor market. The qualitative empirical research is based on semi-structured interview guide, applied face to face on a group of young freelancers, aged 23 to 32, from the urban area, working in the creative industries sector. Keywords: creative industries; freelancing; advertising; youth. Primit: 24.07.2018 Acceptat: 03.09.2018 